Suvestinė redakcija nuo 2011-05-20 iki 2012-02-04

Įsakymas paskelbtas: Žin. 2010, Nr. 156-7956, i. k. 1102214ISAK000V-604

VALSTYBINĖS GELEŽINKELIO INSPEKCIJOS

PRIE SUSISIEKIMO MINISTERIJOS VIRŠININKO

ĮSAKYMAS

DĖL VALSTYBINĖS GELEŽINKELIO INSPEKCIJOS PRIE SUSISIEKIMO MINISTERIJOS ATLIEKAMŲ PLANINIŲ IR NEPLANINIŲ PATIKRINIMŲ TAISYKLIŲ PATVIRTINIMO

2010 m. gruodžio 27 d. Nr. V-604

Vilnius

Vadovaudamasis Lietuvos Respublikos viešojo administravimo įstatymo (Žin., 1999, Nr. 60-1945; 2010, Nr. 81-4228) 364 straipsnio 2 dalimi:

1. Tvirtinu Valstybinės geležinkelių inspekcijos prie Susisiekimo ministerijos atliekamų planinių ir neplaninių patikrinimų taisykles (pridedama).

2. Pripažįstu netekusiais galios:

2.1. Valstybinės geležinkelio inspekcijos prie Susisiekimo ministerijos viršininko 2008 m. lapkričio 24 d. įsakymą Nr. V-342 „Dėl geležinkelių transporto eismo saugos patikrinimų organizavimo, atlikimo, jų rezultatų įforminimo ir patvirtinimo taisyklių patvirtinimo“;

2.2. Valstybinės geležinkelio inspekcijos prie Susisiekimo ministerijos viršininko 2007 m. vasario 13 d. įsakymą Nr. V-14 „Dėl Geležinkelių transporto licencijuojamos veiklos patikrinimų atlikimo, jų rezultatų įforminimo ir patvirtinimo taisyklių patvirtinimo“.

Viršininkas	Stasys Pieslikas

PATVIRTINTA

Valstybinės geležinkelio inspekcijos prie

Susisiekimo ministerijos viršininko

2010 m. gruodžio 27 d.

įsakymu Nr. V-604

VALSTYBINĖS GELEŽINKELIO INSPEKCIJOS PRIE SUSISIEKIMO MINISTERIJOS ATLIEKAMŲ PLANINIŲ IR NEPLANINIŲ PATIKRINIMŲ TAISYKLĖS

I. BENDROSIOS NUOSTATOS

1. Valstybinės geležinkelio inspekcijos prie Susisiekimo ministerijos (toliau – Inspekcija) atliekamų planinių ir neplaninių patikrinimų taisyklės (toliau – Taisyklės) reglamentuoja ūkio subjektų, kurie Lietuvos Respublikos teritorijoje vykdo teisės aktų reglamentuojamą ūkinę veiklą (toliau – ūkinė veikla), kurią prižiūri Inspekcija (toliau – ūkio subjektai), planinių ir neplaninių patikrinimų atlikimo tvarką ir trukmę, tikrinamų ūkio subjektų atrankos kriterijus.

2. Planinių ir neplaninių patikrinimų metu tikrinama:

2.1. ar geležinkelio įmonės (vežėjai) laikosi teisės aktuose nustatytų licencijavimo sąlygų;

2.2. ar geležinkelio įmonės (vežėjai) ir geležinkelių infrastruktūros valdytojai laikosi teisės aktuose nustatytų saugos sertifikavimo sąlygų;

2.3. kaip organizuojamas ir valdomas geležinkelių transporto eismas;

2.4. ar struktūrinių posistemių naudojimas ir priežiūra atitinka esminius reikalavimus;

2.5. ar geležinkelio riedmenų naudojimas ir priežiūra atitinka esminius reikalavimus;

2.6. kaip vykdoma geležinkelių infrastruktūros objektų naudojimo priežiūra;

2.7. geležinkelio įmonių (vežėjų) veiklą, susijusią su pavojingų krovinių vežimu;

2.8. ar mokymo įstaigos, turinčios leidimus mokyti asmenis, susijusius su pavojingų krovinių vežimu geležinkelių transportu, laikosi teisės aktuose nustatytų sąlygų;

2.9. ar su traukinio mašinistų mokymu, traukinio mašinisto pažymėjimų ir traukinio mašinisto sertifikatų išdavimu susijusi veikla vykdoma laikantis teisės aktų reikalavimų;

2.10. kitas įstatymų ir kitų teisės aktų nustatytas veiklas.

3. Taisyklės parengtos vadovaujantis Lietuvos Respublikos viešojo administravimo įstatymu (Žin., 1999, Nr. 60-1945; 2010, Nr. 81-4228) (toliau – Lietuvos Respublikos viešojo administravimo įstatymas) Lietuvos Respublikos geležinkelių transporto kodeksu (Žin., 2004, Nr. 72-2489; 2006, Nr. 72-2672) (toliau – Lietuvos Respublikos geležinkelių transporto kodeksas), Lietuvos Respublikos geležinkelių transporto eismo saugos įstatymu (Žin., 2004, Nr. 4-27; 2006, Nr. 42-1505; 2010, Nr. 12-557) (toliau – Lietuvos Respublikos eismo saugos įstatymas), Pavojingų krovinių vežimo automobilių, geležinkelių ir vidaus vandenų transportu įstatymu (Žin., 2001, Nr. 111-4022; 2010, Nr. 137-6989), Pramoninių avarijų prevencijos, likvidavimo ir tyrimo nuostatais, patvirtintais Lietuvos Respublikos Vyriausybės 2004 m. rugpjūčio 17 d. nutarimu Nr. 966 (Žin., 2004, Nr. 130-4649; 2010, Nr. 59-2894), ir kitais teisės aktais.

II. PLANINIAI PATIKRINIMAI

4. Planiniai patikrinimai atliekami pagal Inspekcijos viršininko patvirtintą ir viešai paskelbtą planuojamų tikrinti ūkio subjektų sąrašą (toliau – patikrinimų planas). Inspekcijos atliekami patikrinimai skirti didžiausioms rizikoms šalinti ir faktiniams, esminiams pažeidimams šalinti.

Punkto pakeitimai:

Nr. V-301, 2011-05-12, Žin., 2011, Nr. 60-2876 (2011-05-19), i. k. 1112214ISAK000V-301

5. Planinių patikrinimų metu tikrinamos šios veiklos:

5.1. geležinkelių transporto licencijuojama veikla;

5.2. saugos sertifikato ir (ar) įgaliojimų eismo saugos srityje reikalavimų laikymosi veikla;

5.3. statinių naudojimo priežiūros veikla;

5.4. pavojingo objekto naudojimo veikla.

6. Patikrinimų planas sudaromas vienerių metų laikotarpiui.

7. Patikrinimų planas sudaromas vadovaujantis šiais kriterijais:

7.1. Lietuvos Respublikos įstatymų ar kitų teisės aktų nustatytų ūkio subjektų veiklų patikrinimų periodiškumu;

7.2. gavus ūkio subjekto prašymą atlikti veiklos patikrinimą.

8. Patikrinimų plane nurodomi planuojamų tikrinti ūkio subjektų rekvizitai, tikrinimų datos, numatomos tikrinti veiklos.

9. Patikrinimų planas tvirtinamas ne vėliau kaip iki einamųjų metų sausio 10 d.

10. Patikrinimų planas gali būti keičiamas Inspekcijos viršininko įsakymu, tačiau ne vėliau kaip 10 darbo dienų prieš planuojamą ūkio subjekto patikrinimą.

11. Patvirtintas patikrinimų planas ir jo pakeitimai per 3 darbo dienas skelbiami Inspekcijos interneto svetainėje arba į planą įtraukti ūkio subjektai informuojami individualiai ne vėliau kaip per 3 darbo dienas po patikrinimų plano patvirtinimo ar jo pakeitimo.

12. Planiniai patikrinimai atliekami vadovaujantis šių taisyklių nustatyta tvarka ir šių taisyklių prieduose pateiktais patikrinimų aprašais (1, 2, 3 ir 4 priedai).

13. Inspekcija po leidimo, suteikiančio teisę vykdyti veiklą (toliau – leidimas), išdavimo ūkio subjektui 6 mėnesius neatlieka šio subjekto planinių patikrinimų. Ši nuostata netaikoma, jeigu priežiūrą atliekančio subjekto veiklos tikslams pasiekti būtini dažni planiniai patikrinimai, grindžiami potencialia pažeidimų rizika.

14. Pirmaisiais metais po ūkio subjekto veiklos, dėl kurios atliekama priežiūra, pradžios šiam subjektui už atliekamo pirmojo planinio patikrinimo metu nustatytus pažeidimus Inspekcija netaiko poveikio priemonių, susijusių su ūkio subjekto veiklos ribojimu (leidimai, veiklos licencijos nestabdomos ir nenaikinamos). Nustačius teisės aktų reikalavimų nesilaikymo, netinkamo taikymo faktą, ūkio subjektui nustatomas terminas pažeidimams ištaisyti.

III. NEPLANINIAI PATIKRINIMAI

15. Neplaniniai patikrinimai gali būti atliekami:

15.1. gavus kito kompetentingo viešojo administravimo subjekto rašytinį motyvuotą prašymą ar pavedimą atlikti ūkio subjekto veiklos patikrinimą ar kitos valstybės kompetentingos institucijos prašymą;

15.2. turint informacijos ar kilus pagrįstų įtarimų dėl ūkio subjekto veikos, kuri gali prieštarauti teisės aktams ar neatitikti teisės aktų reikalavimų;

15.3. siekiant užtikrinti, kad buvo pašalinti ūkio subjekto veiklos ankstesnio patikrinimo metu nustatyti teisės aktų pažeidimai ir įgyvendinti priimti Inspekcijos sprendimai;

15.4. jeigu neplaninio patikrinimo atlikimo pagrindą nustato įstatymas ar Vyriausybės priimtas teisės aktas.

16. Ūkio subjekto veiklos neplaninis patikrinimas, pagal gautą anoniminį skundą dėl konkretaus ūkio subjekto veiksmų ar neveikimo, atliekamas tik tuo atveju, kai yra motyvuotas Inspekcijos viršininko ar jo įgalioto asmens sprendimas dėl konkretaus anoniminio skundo patikrinimo.

IV. PATIKRINIMŲ ATLIKIMO TVARKA

17. Patikrinimus atlieka Inspekcijos viršininko įsakymu įpareigotas Inspekcijos darbuotojas ar sudaryta patikrinimo grupė. Vienas iš sudarytos patikrinimo grupės narių skiriamas patikrinimo grupės vadovu.

18. Patikrinimams gali būti pasitelkiami ekspertai, kiti asmenys, jeigu yra reikalingos jų specialiosios žinios ar kita pagalba.

19. Planinį patikrinimą atlikti įpareigotas Inspekcijos darbuotojas arba patikrinimo grupės vadovas apie numatytą vykdyti planinį patikrinimą ir preliminarią jo trukmę informuoja ūkio subjektą raštu arba elektroniniu paštu likus ne mažiau kaip 10 darbo dienų iki patikrinimo pradžios. Rašto forma pateikta šių taisyklių 5 priede.

20. Patikrinimas gali būti atliekamas Inspekcijoje ir (ar) tikrinamo ūkio subjekto patalpose ar teritorijoje.

21. Tikrinamas ūkio subjektas privalo pateikti Inspekcijos darbuotojams, atliekantiems jo patikrinimą, visus reikalaujamus duomenis ir dokumentus.

22. Kai Inspekcijos darbuotojų, atliekančių ūkio subjekto patikrinimą, prašomus duomenis ir dokumentus ūkio subjektas yra pateikęs kitam viešojo administravimo subjektui, Inspekcijos darbuotojai kreipiasi dėl jų į tą viešojo administravimo subjektą.

23. Patikrinimą atliekantis Inspekcijos darbuotojas ar patikrinimo grupės vadovas, jei patikrinimą atlieka patikrinimo grupė, atvykęs į tikrinamo ūkio subjekto patalpas ar teritoriją, prisistato tikrinamo ūkio subjekto vadovui ar jo įgaliotam asmeniui ir:

23.1. pateikia valstybės tarnautojo arba darbo pažymėjimą, jei patikrinimą atlieka patikrinimo grupė – pristato patikrinimo grupės narius;

23.2. pristato patikrinimo tikslą ir tikrinamą veiklą;

23.3. nurodo, kokius tikrinamo ūkio subjekto dokumentus ir objektus planuoja tikrinti;

23.4. nurodo, kada planuoja baigti patikrinimą.

24. Patikrinimą atliekantys Inspekcijos darbuotojai gali:

24.1. apžiūrėti tikrinamo ūkio subjekto geležinkelių riedmenis ir geležinkelių infrastruktūros objektus;

24.2. stebėti tikrinamo ūkio subjekto darbo ir veiklos procesus;

24.3. atlikti tikrinamo ūkio subjekto dokumentų analizę ir vertinimą;

24.4. apklausti tikrinamo ūkio subjekto darbuotojus;

24.5. užfiksuoti nustatytus pažeidimus ir rinkti juos patvirtinančius įrodymus (schemas, brėžinius, nuotraukas ir pan.).

25. Patikrinimo metu Inspekcijos darbuotojas surašo patikrinimo aktą (6 priedas).

26. Patikrinimo aktas surašomas patikrinimo vietoje arba Inspekcijoje per 10 darbo dienų.

27. Patikrinimo aktas turi būti surašomas aiškiai, suprantamai, visi įrašai jame turi būti tikslūs, teiginiai turi būti pagrįsti dokumentais bei kitais duomenimis.

28. Kiekvienas Inspekcijos darbuotojo patikrinimo atlikimo metu nustatytas pažeidimas patikrinimo akte rašomas atskirai.

29. Ūkio subjektas, nesutinkantis su patikrinimo akte išdėstytomis aplinkybėmis ir nustatytais pažeidimais arba siekdamas pagrįsti kitas aplinkybes, kurios gali turėti įtakos patikrinimo rezultatams, gali akte arba raštu, bet ne vėliau kaip per 5 darbo dienas nuo patikrinimo akto gavimo dienos, pateikti pastabas ar paaiškinimus dėl patikrinimo akte nurodytų duomenų.

30. Patikrinimo akte gali būti nurodyta ir kita, šiose Taisyklėse nenurodyta, informacija.

31. Prie patikrinimo akto pridedamos patikrinimo metu ūkio subjekto raštu pateiktos pastabos, paaiškinimai bei papildoma medžiaga (schemos, nuotraukos ir kt.).

32. Šių Taisyklių 26 punkte nurodytas patikrinimo akto surašymo terminas, Inspekcijos viršininko sprendimu, gali būti pratęstas, bet ne ilgiau kaip 10 darbo dienų, kai:

32.1. tikrinamas ūkio subjektas imasi veiksmų, trukdančių atlikti patikrinimą arba šį patikrinimą ignoruoja;

32.2. atlikti patikrinimą įpareigotas Inspekcijos darbuotojas negali surašyti patikrinimo akto dėl pateisinamų priežasčių (nedarbingumas, trūkstant duomenų ir kt.).

33. Jei Inspekcijos darbuotojo nedarbingumas trunka ilgiau kaip 15 darbo dienų, surašyti patikrinimo aktą turi būti įgaliojamas kitas Inspekcijos darbuotojas.

34. Patikrinimo aktą pasirašo patikrinimą atlikęs Inspekcijos darbuotojas arba patikrinimo grupės vadovas ir tikrinamo ūkio subjekto vadovas arba jo įgaliotas asmuo, nurodydami pareigas, vardą ir pavardę.

35. Patikrinimo aktas surašomas 2 egzemplioriais: vienas patikrinimo akto egzempliorius įteikiamas tikrinamam ūkio subjektui (atsakingam asmeniui), o kitas saugomas Inspekcijoje.

36. Jeigu patikrinimas atliktas kitos institucijos prašymu, patikrinimo aktas surašomas trimis ar daugiau egzempliorių, kurių vienas – saugomas Inspekcijoje, kitas – įteikiamas tikrinamam ūkio subjektui, o trečias ir (ar) kiti įteikiami prašymą pateikusioms institucijoms (jeigu teisės aktų nustatyta tvarka minėtoms valstybės institucijoms gali būti teikiama patikrinimo akte nurodyta informacija apie tikrinamą ūkio subjektą).

37. Jeigu patikrinimo aktas buvo surašytas Inspekcijoje, patikrinimo aktas tikrinamam ūkio subjektui išsiunčiamas paštu arba elektroniniu paštu per 3 darbo dienas po patikrinimo akto surašymo dienos.

38. Inspekcijos darbuotojas, įforminęs patikrinimo rezultatus ir nustatęs Lietuvos Respublikos įstatymų ar kitų teisės aktų, reglamentuojančių geležinkelių transporto eismo saugą, pažeidimus, surašo šaukimą dėl administracinio teisės pažeidimo protokolo surašymo (toliau – šaukimas) (7 priedas), kuris ūkio subjektui išsiunčiamas paštu.

39. Šaukiamas asmuo privalo pateikti dokumentą, įrodantį, kad yra atsakingas už patikrinimo akte nurodytus geležinkelių transporto eismo saugą reglamentuojančių teisės aktų reikalavimų pažeidimus.

40. Šaukiamam asmeniui neatvykus į Inspekciją Šaukime dėl administracinio teisės pažeidimo protokolo surašymo nurodytą dieną, Inspekcijos darbuotojas pakartotinai siunčia Šaukimą dėl administracinio teisės pažeidimo protokolo surašymo, nurodydamas pakartotinio atvykimo datą bei neatvykimo teisines pasekmes.

41. Šaukiamam asmeniui neatvykus į Inspekciją pakartotinio Šaukimo dėl administracinio teisės pažeidimo protokolo surašymo nurodytą dieną, Inspekcijos darbuotojas vadovaudamasis Lietuvos Respublikos administracinių teisės pažeidimų kodeksu (Žin., 1985, Nr. 1-1) (toliau – LR ATPK) kreipiasi į Policiją dėl administracinėn atsakomybėn traukiamo asmens pristatymo.

42. Administracinių teisės pažeidimų bylos nagrinėjamos vadovaujantis LR ATPK.

43. Patikrinimas, kuriame nustatyti LR ATPK numatyti administraciniai teisės pažeidimai, laikomas baigtu, kai Inspekcijos darbuotojas, kuriam LR ATPK ir kiti teisės aktai suteikia įgaliojimus nagrinėti administracinių teisės pažeidimų bylas, surašo Administracinio teisės pažeidimo protokolą ir priima Nutarimą dėl administracinio teisės pažeidimo byloje.

44. Jei patikrinimo metu nustatoma, kad tikrinamo ūkio subjekto objektas negali būti naudojami dėl pažeidimų, kuriems esant teisės aktai draudžia naudoti juos ir dėl kurių naudojimo gali kilti grėsmė eismo saugai ir (ar) žmonių gyvybėms, Inspekcijos darbuotojas privalo įpareigoti ūkio subjekto vadovą arba jo įgaliotą (paskirtą) asmenį uždrausti naudoti tą objektą.

45. Įpareigojimas (8 priedas) surašomas 2 egzemplioriais, iš kurių vienas įteikiamas tikrinamo ūkio subjekto vadovui arba jo įgaliotam (paskirtam) asmeniui, o kitas saugomas Inspekcijoje.

V. BAIGIAMOSIOS NUOSTATOS

46. Inspekcija panaudodama turimus išteklius kaupia tikrinamų ūkio subjektų duomenis ir keičiasi šiais duomenimis su kitais viešojo administravimo subjektais.

47. Visi su patikrinimu susiję dokumentai saugomi, laikantis Lietuvos Respublikos įstatymų ir kitų teisės aktų nustatytų reikalavimų.

48. Inspekcijos darbuotojas, pažeidęs šių Taisyklių nuostatas, atsako Lietuvos Respublikos teisės aktų nustatyta tvarka.

_________________

Valstybinės geležinkelio inspekcijos prie

Susisiekimo ministerijos planinių ir

neplaninių patikrinimų taisyklių

1 priedas

GELEŽINKELIŲ TRANSPORTO LICENCIJUOJAMOS VEIKLOS PATIKRINIMO APRAŠAS

1. Geležinkelių transporto licencijuojamos veiklos patikrinimai atliekami vadovaujantis šiais teisės aktais:

1.1. Lietuvos Respublikos geležinkelių transporto kodeksu;

1.2. Lietuvos Respublikos viešojo administravimo įstatymu;

1.3. Lietuvos Respublikos įmonių finansinės atskaitomybės įstatymu (Žin., 2001, Nr. 99-3516; 2008, Nr. 79-3098);

1.4. Keleivių, bagažo ir krovinių vežimo geležinkelių transportu licencijavimo taisyklėmis, patvirtintomis Lietuvos Respublikos Vyriausybės 2003 m. birželio 17 d. nutarimu Nr. 783 (Žin., 2003, Nr. 59-2677; 2006, Nr. 136-5173; 2009, Nr. 131-5688);

1.5. Geležinkelio įmonių (vežėjų) ekonominį pajėgumą apibūdinančių rodiklių kritinėmis reikšmėmis, patvirtintomis Lietuvos Respublikos susisiekimo ministro 2009 m. sausio 6 d. įsakymu Nr. 3-1 (Žin., 2009, Nr. 4-106);

1.6. kitais teisės aktais.

2. Patikrinimo tikslas – patikrinti, ar geležinkelio įmonė (vežėjas) laikosi licencijuojamos veiklos sąlygų ir atitinka Keleivių, bagažo ir krovinių vežimo geležinkelių transportu licencijavimo taisyklių nustatytus reikalavimus.

1 lentelė. Tikrinamo ūkio subjekto atitiktis reikalavimams ir veiklos sąlygoms, patikrinimų periodiškumas, dokumentai ir informacijos šaltinis.

Eil. Nr.	Tikrinamo ūkio subjekto atitiktis reikalavimams ir veiklos sąlygoms	Patikrinimų periodiškumas	Dokumentai	Informacijos šaltiniai
1.	Nepriekaištingos reputacijos	–	–	–
1.1.	Ar geležinkelio įmonė (vežėjas) yra nepriekaištingos reputacijos, tai yra jos atžvilgiu teismas nėra priėmęs apkaltinamojo nuosprendžio.	3 metai nuo paskutinio patikrinimo	1. Įmonės vadovo ar jo įgalioto asmens pateikta deklaracija, kad įmonės atžvilgiu teismas nėra priėmęs apkaltinamojo nuosprendžio. 2. Informatikos ir ryšių departamento prie Vidaus reikalų ministerijos pateikta pažyma. 3. Teismo nutartis.	1. Ūkio subjektas. 2. Informatikos ir ryšių departamentas prie Vidaus reikalų ministerijos.
1.2.	Ar geležinkelio įmonės (vežėjo) dalyviai, nuosavybės teise tiesiogiai arba netiesiogiai valdantys mažiausiai 34 procentus įmonės akcijų (pajaus, įnašų ir panašiai), įmonės valdymo organų nariai, vadovai ir jų įgalioti asmenys, kuriems pavesta vadovauti keleivių, bagažo ir (ar) krovinių vežimo geležinkelių transportu veiklai, nėra:	–	–	–
1.2.1.	nėra buvę įmonės valdymo organų nariais ar vadovais, kurių vadovavimo laiku įmonei buvo teisme iškelta bankroto byla ir dėl to ji buvo likviduota;	3 metai nuo paskutinio patikrinimo	1. Asmens pateikta deklaracija, kad jo vadovavimo laiku įmonei nebuvo teisme iškelta bankroto byla ir dėl to ji buvo likviduota; 2. Įmonių bankroto valdymo departamento prie Ūkio ministerijos pateikta pažyma. 3. VĮ Registrų centras pateikta pažyma.	1. Asmuo 2. Įmonių bankroto valdymo departamentas prie Ūkio ministerijos. 3. VĮ Registrų centras.
1.2.2.	nėra teisti už tyčinius nusikaltimus ir tyčinius baudžiamuosius nusižengimus pagal Lietuvos Respublikos baudžiamuosius įstatymus, įskaitant tyčinius nusikaltimus ir tyčinius baudžiamuosius nusižengimus ekonomikai, verslo tvarkai, finansų sistemai;	3 metai nuo paskutinio patikrinimo	1. Asmens pateikta deklaracija, kad nėra teistas už tyčinius nusikaltimus ir tyčinius baudžiamuosius nusižengimus pagal Lietuvos Respublikos baudžiamuosius įstatymus, įskaitant tyčinius nusikaltimus ir tyčinius baudžiamuosius nusižengimus ekonomikai, verslo tvarkai, finansų sistemai. 2. Informatikos ir ryšių departamento prie Vidaus reikalų ministerijos pažyma.	1. Asmuo. 2. Informatikos ir ryšių departamentas prie Vidaus reikalų ministerijos.
1.2.3.	nebuvo teisti už tyčinius nusikaltimus ir tyčinius baudžiamuosius nusižengimus, susijusius su kontrabanda ir neteisėtu prekių ar produkcijos neišvežimu iš Lietuvos Respublikos;	3 metai nuo paskutinio patikrinimo	1. Asmens pateikta deklaracija, kad nebuvo teisti už tyčinius nusikaltimus ir tyčinius baudžiamuosius nusižengimus, susijusius su kontrabanda ir neteisėtu prekių ar produkcijos neišvežimu iš Lietuvos Respublikos. 2. Informatikos ir ryšių departamento prie Vidaus reikalų ministerijos pažyma.	1. Asmuo. 2. Informatikos ir ryšių departamentas prie Vidaus reikalų ministerijos.
1.2.4.	nėra teisti už tyčinius nusikaltimus ir tyčinius baudžiamuosius nusižengimus transporto eismo saugumui pagal Lietuvos Respublikos baudžiamuosius įstatymus;	3 metai nuo paskutinio patikrinimo	1. Asmens pateikta deklaracija, kad nėra teistas už tyčinius nusikaltimus ir tyčinius baudžiamuosius nusižengimus transporto eismo saugumui pagal Lietuvos Respublikos baudžiamuosius įstatymus. 2. Informatikos ir ryšių departamento prie Vidaus reikalų ministerijos pažyma.	1. Asmuo. 2. Informatikos ir ryšių departamentas prie Vidaus reikalų ministerijos.
1.2.5.	nėra teisti už tyčinius nusikaltimus ir tyčinius baudžiamuosius nusižengimus asmens socialinėms teisėms pagal Lietuvos Respublikos baudžiamuosius įstatymus;	3 metai nuo paskutinio patikrinimo	1. Asmens pateikta deklaracija, kad nėra teistas už tyčinius nusikaltimus ir tyčinius baudžiamuosius nusižengimus asmens socialinėms teisėms pagal Lietuvos Respublikos baudžiamuosius įstatymus. 2. Informatikos ir ryšių departamento prie Vidaus reikalų ministerijos pažyma.	1. Asmuo. 2. Informatikos ir ryšių departamentas prie Vidaus reikalų ministerijos.
1.2.6.	nėra susiję su terorizmu;	3 metai nuo paskutinio patikrinimo	1. Asmens pateikta deklaracija, kad nėra susijęs su terorizmu. 2. Lietuvos Respublikos saugumo departamento pažyma.	1. Asmuo. 2. Gali kreiptis į Lietuvos Respublikos saugumo departamentą.
1.2.7.	nėra susiję su užsienio valstybių specialiųjų tarnybų veikla.	3 metai nuo paskutinio patikrinimo	1. Asmens pateikta deklaracija, kad nėra susijęs su užsienio valstybių specialiųjų tarnybų veikla. 2. Lietuvos Respublikos saugumo departamento pažyma.	1. Asmuo. 2. Gali kreiptis į Lietuvos Respublikos saugumo departamentą.
2.	Finansinio stabilumo	–	–	–
2.1.	Ar įmonės finansinė atskaitomybė visais atžvilgiais teisingai atspindi įmonės finansinę būklę, veiklos rezultatus ir pinigų srautus, atitinka teisės aktų, reglamentuojančių finansinę apskaitą ir finansinės atskaitomybės sudarymą, reikalavimus, taip pat Lietuvos Respublikoje taikomus bendruosius apskaitos principus ir įmonė paskutinius 12 mėnesių yra moki.	3 metai nuo paskutinio patikrinimo	1. balansas; 2. pelno (nuostolių) ataskaita; 3. pinigų srautų ataskaita; 4. nuosavo kapitalo pokyčių ataskaita; 5. aiškinamasis raštas; 6. audito įmonės arba atestuoto auditoriaus išvados apie įmonės finansinę atskaitomybę ir (ar) apie įmonių grupės konsoliduotą finansinę atskaitomybę įmonės vadovo ar jo įgalioto asmens patvirtinta kopija (tais atvejais, kai auditas atliktas arba pagal įstatymus privalo būti atliktas).	1. VĮ Registrų centras. 2. Ūkio subjektas.
2.2.	Ar įmonės ekonominį pajėgumą apibūdinantys rodikliai atitinka susisiekimo ministro nustatytas geležinkelio įmonių (vežėjų) ekonominį pajėgumą apibūdinančių rodiklių kritines reikšmes.	3 metai nuo paskutinio patikrinimo	1. balansas; 2. pelno (nuostolių) ataskaita; 3. pinigų srautų ataskaita.	1. VĮ Registrų centras. 2. Ūkio subjektas.
2.3.	Ar įmonė neturi mokestinės nepriemokos Lietuvos Respublikos valstybės biudžetui, savivaldybių biudžetams ar fondams, į kuriuos mokamus mokesčius administruoja Valstybinė mokesčių inspekcija prie Finansų ministerijos (toliau vadinama – Valstybinė mokesčių inspekcija) (išskyrus atvejus, kai mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų vyksta mokestinis ginčas), nėra skolinga Valstybinio socialinio draudimo fondo biudžetui.	3 metai nuo paskutinio patikrinimo	1. Valstybinės mokesčių inspekcijos pažyma. 2. Valstybinio socialinio draudimo fondo valdybos prie Socialinės apsaugos ir darbo ministerijos pažyma.	1. Valstybinė mokesčių inspekcija. 2. Valstybinio socialinio draudimo fondo valdyba prie Socialinės apsaugos ir darbo ministerijos.
3.	Kiti reikalavimai licencijuojamai veiklai	–	–	–
3.1	Ar geležinkelio įmonė (vežėjas), vykdydama licencijuojamą veiklą, turi saugos sertifikatą, kuris išduodamas Geležinkelio įmonių (vežėjų) ir geležinkelių infrastruktūros valdytojų saugos sertifikavimo taisyklių, patvirtintų susisiekimo ministro 2003 m. sausio 23 d. įsakymu Nr. 3-37 (Žin., 2003, Nr. 13-520; 2006, Nr. 107-4074; 2007, Nr. 98-3987; 2009, Nr. 106-4439), nustatyta tvarka.	3 metai nuo paskutinio patikrinimo	–	1. Inspekcija. 2. Ūkio subjektas.
3.2.	Ar įmonė turi nuosavybės teise priklausančias traukos priemones, ar jas valdo ir naudoja kitu teisėtu pagrindu.	3 metai nuo paskutinio patikrinimo	Inspekcijos Informacinių technologijų skyriaus pranešimas.	Lietuvos Respublikos geležinkelių riedmenų ir konteinerių registras.
3.3.	Ar geležinkelio įmonės (vežėjo) naudojami geležinkelių riedmenys yra įregistruoti Lietuvos Respublikos geležinkelių riedmenų ir konteinerių registre ir naudojami tik atlikus techninę apžiūrą pagal nustatytus reikalavimus. Šių riedmenų techninė būklė, priežiūra ir remontas taip pat turi atitikti teisės aktų reikalavimus.	3 metai nuo paskutinio patikrinimo	1. Inspekcijos Informacinių technologijų skyriaus pranešimas. 2. Techninės apžiūros pažyma. 3. Riedmens techninio paso kopija su įrašais apie pagal teisės aktus atliktą priežiūrą ir remontą.	1. Inspekcija. 2. Ūkio subjektas.
3.4.	Ar geležinkelio įmonė (vežėjas) savo vardu nėra įgaliojęs kitų įmonių arba leidusi kitoms įmonėms vykdyti licencijoje nurodytą veiklą.	3 metai nuo paskutinio patikrinimo	Ūkio subjekto pateikta deklaracija, kad nėra įgaliojusi kitų įmonių arba leidusi kitoms įmonėms vykdyti licencijoje nurodytą veiklą.	Ūkio subjektas, įgaliota įmonė.
3.5.	Ar licencijos originalas yra saugomas geležinkelio įmonėje (licencijoje nurodytoje buveinėje).	3 metai nuo paskutinio patikrinimo	Ūkio subjekto pateikta deklaracija, kad licencijos originalas yra saugomas geležinkelio įmonėje (licencijoje nurodytoje buveinėje).	Ūkio subjektas.
3.6.	Ar geležinkelio įmonė (vežėjas) pranešė Inspekcijai, kad nevykdo licencijuojamos veiklos daugiau kaip 6 mėnesius arba nepradėjo veiklos per 6 mėnesius nuo licencijos išdavimo dienos, ir pateikė prašymą sustabdyti licencijos galiojimą.	3 metai nuo paskutinio patikrinimo	Ūkio subjekto pateikta deklaracija, kad licencijuojama veikla nebuvo nevykdoma daugiau kaip 6 mėnesius ir buvo pradėta vykdyti nepraėjus 6 mėnesiams.	Ūkio subjektas.
3.7.	Ar geležinkelio įmonė (vežėjas) per 10 kalendorinių dienų nuo įmonės pavadinimo arba buveinės adreso pasikeitimo dienos pranešė apie tai Inspekcijai ir pateikė prašymą pakeisti turimą licenciją, nurodydama pakeistą informaciją ir pateikdama tai patvirtinančius dokumentus.	3 metai nuo paskutinio patikrinimo	Ūkio subjekto pateikta deklaracija, kurioje nurodyti esami įmonės rekvizitai.	Ūkio subjektas, VĮ Registrų centras.
3.8.	Ar pasikeitus geležinkelio įmonės (vežėjo) teisinei formai, įmonės vadovui ar jo įgaliotiems asmenims, kuriems pavesta vadovauti keleivių, bagažo ir (ar) krovinių vežimo geležinkelių transportu veiklai, taip pat kai dalyvaujanti reorganizavime (pertvarkyme) įmonė nepasibaigia, bet pasikeičia geležinkelio įmonės (vežėjo) dalyviai, nuosavybės teise tiesiogiai arba netiesiogiai valdantys mažiausiai 34 procentus įmonės akcijų (pajaus, įnašų ir panašiai), geležinkelio įmonė (vežėjas) per 10 darbo dienų atitinkamai nuo geležinkelio įmonės (vežėjo) reorganizavimo (pertvarkymo) pabaigos, valdymo organų narių, vadovo ar jo įgaliotų asmenų pasikeitimo informavo apie tai Inspekciją.	3 metai nuo paskutinio patikrinimo	Ūkio subjekto pateikta deklaracija, kad geležinkelio įmonė nebuvo reorganizuota (pertvarkyta), valdymo organų nariai, vadovas ar jo įgalioti asmenys nepasikeitė.	Ūkio subjektas.
4.	Ar geležinkelio įmonės (vežėjai) atitinka civilinės atsakomybės reikalavimus.	1. Civilinės atsakomybės draudimo sutarties, banko garantijos, laidavimo sutarties galiojimo termino pabaigos data 2. 3 metai nuo paskutinio patikrinimo.	1. Civilinės atsakomybės draudimo sutartis. 2. Banko garantija. 3. Laidavimo sutartis.	1. Ūkio subjektas. 2. Inspekcija.

Lentelės pakeitimai:

Nr. V-301, 2011-05-12, Žin., 2011, Nr. 60-2876 (2011-05-19), i. k. 1112214ISAK000V-301

_________________

Valstybinės geležinkelio inspekcijos prie

Susisiekimo ministerijos planinių ir

neplaninių patikrinimų taisyklių

2 priedas

SAUGOS SERTIFIKATO IR (AR) ĮGALIOJIMŲ EISMO SAUGOS SRITYJE REIKALAVIMŲ LAIKYMOSI VEIKLOS PATIKRINIMO APRAŠAS

1. Reikalavimų, susijusių su saugos sertifikato ir (ar) įgaliojimų eismo saugos srityje turėjimo, laikymosi veiklos patikrinimai atliekami vadovaujantis šiais teisės aktais:

1.1. Lietuvos Respublikos geležinkelių transporto kodeksu;

1.2. Lietuvos Respublikos viešojo administravimo įstatymu;

1.3. Geležinkelio įmonių (vežėjų) ir geležinkelių infrastruktūros valdytojų saugos sertifikavimo taisyklėmis, patvirtintomis Lietuvos Respublikos susisiekimo ministro 2003 m. sausio 23 d. įsakymu Nr. 3-37 (Žin., 2003, Nr. 13-520; 2006, Nr. 107-4074);

1.4. Reikalavimais geležinkelių transporto eismo saugos valdymo sistemoms, patvirtintais Lietuvos Respublikos susisiekimo ministro 2006 m. liepos 17 d. įsakymu Nr. 3-297 (Žin., 2006, Nr. 81-3231) (toliau – Reikalavimai geležinkelių transporto eismo saugos valdymo sistemoms).

1.5. kitais teisės aktais.

2. Patikrinimo tikslas – nustatyti, ar geležinkelių infrastruktūros valdytojų ir geležinkelio įmonių (vežėjų) darbuotojai yra reikiamos kvalifikacijos, ar geležinkelių infrastruktūros valdytojų ir geležinkelio įmonių (vežėjų) geležinkelių riedmenys, o geležinkelių infrastruktūros valdytojų – ir geležinkelių infrastruktūra, šių įmonių vidaus organizacinė struktūra atitinka techninius, eksploatavimo ir saugos reikalavimus, nustatytus Lietuvos Respublikos geležinkelių transporto eismo saugos įstatyme, Reikalavimuose geležinkelių transporto eismo saugos valdymo sistemoms bei kituose teisės aktuose, ar yra laikomasi Reikalavimų geležinkelių transporto eismo saugos valdymo sistemoms nustatytų saugos sertifikatų ir įgaliojimų eismo saugos srityje turėtojams nustatytų sąlygų.

2 lentelė. Tikrinamo ūkio subjekto atitiktis reikalavimams ir veiklos sąlygoms, patikrinimų periodiškumas, dokumentai ir informacijos šaltinis.

Eil. Nr.	Tikrinamo ūkio subjekto atitiktis reikalavimams ir veiklos sąlygoms	Patikrinimų periodiškumas	Dokumentai	Informacijos šaltiniai
1.	Ar saugos sertifikatų ir įgaliojimų eismo saugos srityje turėtojai laikosi sąlygų, nustatytų Reikalavimuose geležinkelių transporto eismo saugos valdymo sistemoms.	6 mėnesiai	Geležinkelių transporto eismo saugos valdymo sistemos aprašymas	Ūkio subjektas

_________________

Valstybinės geležinkelio inspekcijos prie

Susisiekimo ministerijos planinių ir

neplaninių patikrinimų taisyklių

3 priedas

STATINIŲ NAUDOJIMO PRIEŽIŪROS VEIKLOS PATIKRINIMO APRAŠAS

1. Statinių techninės priežiūros veiklos patikrinimas atliekamas vadovaujantis šiais teisės aktais:

1.1. Lietuvos Respublikos statybos įstatymu (Žin. 1996, Nr. 32-788; 2001, Nr. 101-3597; 2007, Nr. 55-2127; 2010, Nr. 84-4401);

1.2. Lietuvos Respublikos viešojo administravimo įstatymu;

1.3. Statybos techniniu reglamentu STR 1.12.08:2010 „Statinių naudojimo priežiūros tvarkos aprašas“, patvirtintu Lietuvos Respublikos aplinkos ministro 2010 m. rugsėjo 27 d. įsakymu Nr. D1-825 (Žin., 2010, Nr. 116-5943);

1.4. Statybos techniniu reglamentu STR 1.12.07:2004 „Statinių techninės priežiūros taisyklės, kvalifikaciniai reikalavimai statinių techniniams prižiūrėtojams, statinių techninės priežiūros dokumentų formos bei jų pildymo ir saugojimo tvarkos aprašas“, patvirtintu Lietuvos Respublikos aplinkos ministro 2004 m. birželio 21 d. įsakymu Nr. D1-347 (Žin., 2004, Nr. 96-3658; 2005, Nr. 104-3864);

1.5. kitais teisės aktais.

2. Patikrinimo tikslas – nustatyti, ar ypatingo statinio techninė priežiūra atitinka Lietuvos Respublikos statybos įstatymo ir kitų įstatymų bei teisės aktų, taip pat normatyvinių statybos techninių dokumentų reikalavimus.

3 lentelė. Tikrinamo ūkio subjekto atitiktis reikalavimams ir veiklos sąlygoms, patikrinimų periodiškumas, dokumentai ir informacijos šaltinis.

Tikrinama	Patikrinimų periodiškumas	Dokumentai	Informacijos šaltiniai
1. Statinių techninės priežiūros dokumentai (jei jie yra privalomi):	–	–	–
1.1. statinio techninis pasas (ar techninės apskaitos kortelė) arba apšildomų pastatų, kurių naudingasis plotas didesnis kaip 1000 kvadratinių metrų, – pastato techninis-energetinis pasas;	1 kartą per metus	Statinio techninis pasas (ar techninės apskaitos kortelė)	Ūkio subjektas
1.2. statinio tyrimų ir auditų (jei jų buvo) išvados;	1 kartą per metus	Statinio tyrimų ir auditų išvados	Ūkio subjektas
1.3. statinio projektas;	1 kartą per metus	Statinio projektas	Ūkio subjektas
1.4. kadastrinių duomenų byla;	1 kartą per metus	Kadastrinių duomenų byla	Ūkio subjektas
1.5. statinio energetinio naudingumo sertifikatas;	1 kartą per metus	Statinio energetinio naudingumo sertifikatas	Ūkio subjektas
1.6. bendraturčių jungtinės veiklos sutartis dėl statinio valdymo ir naudojimo, jeigu statinys turi daugiau negu vieną savininką.	1 kartą per metus	Bendraturčių jungtinės veiklos sutartis dėl statinio valdymo ir naudojimo	Ūkio subjektas
2. Ar laiku ir išsamiai pildomas statinio techninės priežiūros žurnalas?	1 kartą per metus	Statinio techninės priežiūros žurnalas	Ūkio subjektas
3. Ar atliekamos statinio periodinės ir specialiosios apžiūros?	1 kartą per metus	Statinio periodinių ir specialiųjų apžiūrų aktai	Ūkio subjektas
4. Ar įvykdyti statinio techninės priežiūros žurnale įrašyti reikalavimai?	1 kartą per metus	Statinio techninės priežiūros žurnalas	Ūkio subjektas
5. Ar statinys naudojamas pagal paskirtį?	1 kartą per metus	Statinio projektas	Ūkio subjektas
6. Ar nevykdomi statinyje statybos darbai be statybą leidžiančių dokumentų, jei juos turėti privaloma?	1 kartą per metus	Statybą leidžiantys dokumentai
7. Ar naudojant statinį laikomasi statinio projekte numatytų reikalavimų?	1 kartą per metus	Statinio projektas	Ūkio subjektas

_________________

Valstybinės geležinkelio inspekcijos prie

Susisiekimo ministerijos planinių ir

neplaninių patikrinimų taisyklių

4 priedas

PAVOJINGO OBJEKTO NAUDOJIMO VEIKLOS PATIKRINIMO APRAŠAS

1. Pavojingo objekto naudojimo veiklos patikrinimas atliekamas vadovaujantis šiais teisės aktais:

1.1. Lietuvos Respublikos geležinkelių transporto kodeksu;

1.2. Lietuvos Respublikos viešojo administravimo įstatymu;

1.3. Civilinės saugos įstatymu (Žin., 1998, Nr. 115-3230; 2009, Nr. 159-7207);

1.4. Pavojingų krovinių vežimo automobilių, geležinkelių ir vidaus vandenų transportu įstatymu (Žin., 2001, Nr. 111-4022; 2010, Nr. 137-6989);

1.5. Pramoninių avarijų prevencijos, likvidavimo ir tyrimo nuostatais, patvirtintais Lietuvos Respublikos Vyriausybės 2004 m. rugpjūčio 17 d. nutarimu Nr. 966 (Žin., 2004, Nr. 130-4649; 2010, Nr. 59-2894);

1.6. kitais teisės aktais.

2. Patikrinimo tikslas – nustatyti, ar pavojingi objektai saugiai naudojami.

4 lentelė. Tikrinamo ūkio subjekto atitiktis reikalavimams ir veiklos sąlygoms, patikrinimų periodiškumas, dokumentai ir informacijos šaltinis.

Tikrinama	Patikrinimų periodiškumas	Dokumentai	Informacijos šaltiniai
1. Ar ūkio subjektas vykdo teisės aktų, reglamentuojančių pavojingų krovinių vežimą, nustatytus reikalavimus.	1. Kas 3 metai (tikrinant ūkio subjektą, kuriame esamų pavojingų medžiagų kiekiai prilygsta I lygiui ar jį viršija). 2. Kas 1 metai (tikrinant ūkio subjektą, kuriame esamų pavojingų medžiagų kiekiai prilygsta II lygiui ar jį viršija).	1. Ūkio subjekto pateiktas dokumentas apie pavojingų krovinių vežimo saugos specialisto paskyrimą. 2. Pavojingų krovinių vežimo važtos dokumentai. 3. Ūkio subjekto darbuotojų instruktavimo pavojingų krovinių vežimo klausimais žurnalas. 4. Avariniai planai. 5. Fizinės saugos planai (jeigu įmonė veža ypač pavojingus krovinius).	Ūkio subjektas

_________________

Valstybinės geležinkelio inspekcijos prie

Susisiekimo ministerijos atliekamų

planinių ir neplaninių patikrinimų

taisyklių

5 priedas

(Rašto formos pavyzdys)

Valstybinė geležinkelio inspekcija Prie Susisiekimo ministerijos Valstybės biudžetinė įstaiga, Pamėnkalnio g. 26, LT-01114 Vilnius, tel. (8 5) 243 0491 / 243 0361, faks. (8 5) 243 0493 / (8 41) 502 335, el. p. vgi@vgi.lt. Duomenys kaupiami ir saugomi Juridinių asmenų registre, kodas 188683714

__________________ __________________ (adresatas)	________ Nr. _______ (data) (numeris)

Dėl PATIKRINIMO

Siekiant tinkamai organizuoti Lietuvos Respublikos teisės aktų, reglamentuojančių geležinkelių transporto eismo saugą, reikalavimų įgyvendinimą ir užtikrinti jų vykdymo valstybinę priežiūrą,	Valstybinės geležinkelio inspekcijos prie

(data)

Susisiekimo ministerijos (toliau – Inspekcija) Eismo saugos kontrolės skyriaus inspektorius (-iai) _________________________________ ir	,

(vardas, pavardė)	(vardas, pavardė)

vykdydami Inspekcijos viršininko	įsakymą Nr. _____________

(data)	(numeris)

„Dėl patikrinimo atlikimo“, tikrins kaip

(tikrinamo ūkio subjekto pavadinimas)

darbuotojai, vykdydami	vykdo Lietuvos Respublikos

(tikrinama veikla)

įstatymų ir kitų teisės aktų, reglamentuojančių geležinkelių transporto eismo saugą, reikalavimus.

Numatoma patikrinimo trukmė: nuo __________ iki __________

(data)	(data)

Prašome:

1. patikrinimą atliekantiems Inspekcijos darbuotojams iki ________ pateikti:

(data)

_

(reikalinga pateikti informacija bei dokumentai)

2. paskirti patikrinime dalyvausiančius įmonės atstovus (lydinčius asmenis);

3. užtikrinti geležinkelių infrastruktūros atstovų dalyvavimą patikrinime su visomis reikiamomis tikrinimo ir kontrolės priemonėmis.

Eismo saugos inspektorius	____________________

(vardas, pavardė)

_________________

Valstybinės geležinkelio inspekcijos prie

Susisiekimo ministerijos atliekamų

planinių ir neplaninių patikrinimų

taisyklių

6 priedas

(patikrinimo akto formos pavyzdys)

VALSTYBINĖ GELEŽINKELIO INSPEKCIJA

PRIE SUSISIEKIMO MINISTERIJOS

PATIKRINIMO AKTAS

___________________ Nr. ____________

(data)

________________

(vieta)

INSPEKCIJOS DARBUOTOJO (-Ų) PAREIGOS, V., PAVARDĖ (-ĖS)	PATIKRINIMO LAIKAS IR GELEŽINKELIO STOTIS

PATIKRINIMO ATLIKIMO TEISINIS PAGRINDAS
TIKRINAMO ŪKIO SUBJEKTO PAVADINIMAS, ADRESAS
PATIKRINIME DALYVAVĘ ASMENYS

Tikrinamam ūkio subjektui priklausančių statinių skaičius	Patikrinta statinių	Statinių skaičius, kuriuose nustatyti teisės aktų pažeidimai

PATIKRINTA

Eil. Nr.	Reikalavimai	Patikrinimo rezultatas
PASTABOS

TAIKYTOS PRIEMONĖS

Pastabos:

1. Patikrinimo rezultatų žymėjimas: – Pažeidimo nenustatyta; V – Pažeidimas nustatytas; 0 – Netikrinta.

2. Lietuvos Respublikos geležinkelių transporto kodekso (Žin., 2004, Nr. 72-2489; 2006, Nr. 72-2672) 22 str. 4 d. – privažiuojamųjų geležinkelio kelių būklei, eksploatacijai, riedmenims ir juos aptarnaujančiam personalui taikomi atitinkami viešosios geležinkelių infrastruktūros reikalavimai. Kaip jų laikomasi, kontroliuoja Valstybinė geležinkelių inspekcija prie Susisiekimo ministerijos.

PRIDEDAMA:

_

(pridedamo dokumento pavadinimas, lapų skaičius)

_

_

_

_

_

_

__________________________	____________	_____________________

(tikrinamo asmens vadovo ar	(parašas)	(vardas, pavardė)

jo įgalioto asmens pareigos)

Su patikrinimo aktu susipažinau:

__________________________	____________	_____________________

(tikrinamo asmens vadovo ar	(parašas)	(vardas, pavardė)

jo įgalioto asmens pareigos)

_________________

Valstybinės geležinkelio inspekcijos prie

Susisiekimo ministerijos atliekamų

planinių ir neplaninių patikrinimų

taisyklių

7 priedas

(Šaukimo formos pavyzdys)

Valstybinė geležinkelio inspekcija

Prie Susisiekimo ministerijos

Valstybės biudžetinė įstaiga, Pamėnkalnio g. 26, LT-01114 Vilnius, tel. (8 5) 243 0491 / 243 0361,

faks. (8 5) 243 0493 / (8 41) 502 335, el. p. vgi@vgi.lt.

Duomenys kaupiami ir saugomi Juridinių asmenų registre, kodas 188683714

_______________

(adresatas)

ŠAUKIMAS
DĖL ADMINISTRACINIO TEISĖS PAŽEIDIMO PROTOKOLO SURAŠYMO

_______ Nr. ______

(data) (numeris)

_________

(vieta)

Prašome Jus arba asmenį (-is), atsakingą (-us) už	patikrinimo

(data)

akte Nr.	nurodytus geležinkelių transporto eismo saugą reglamentuojančių

(numeris)

teisės aktų pažeidimus, ____________________	atvykti į Valstybinę

(data)	(laikas)

geležinkelio inspekciją prie Susisiekimo ministerijos, adresas: A. Jakšto g. 16-4, Vilnius, kur, vadovaujantis Lietuvos Respublikos administracinių teisės pažeidimų kodekso (Žin., 1985, Nr. 1-1) 259 str., 2591 str. bus surašytas administracinio teisės pažeidimo protokolas dėl nustatytų geležinkelių transporto eismo saugą reglamentuojančių teisės aktų pažeidimų.

Prašome su savimi turėti asmens tapatybę patvirtinantį dokumentą. Tuo atveju, jei atvyksta asmuo (-enys), atsakingas (-i) už geležinkelių transporto eismo saugą reglamentuojančių teisės aktų pažeidimus, jis (jie) privalo pateikti:

1. asmens tapatybę patvirtinantį dokumentą;

2. pareigybės aprašymą arba kitą dokumentą, įrodantį, kad asmuo (-enys), atsakingas (-i) už	patikrinimo akte Nr. _____________ nurodytus geležinkelių

(data)	(numeris)

transporto eismo saugą reglamentuojančių teisės aktų pažeidimus.

Eismo saugos kontrolės skyriaus inspektorius	___________________

(vardas, pavardė)

_________________

Valstybinės geležinkelio inspekcijos prie

Susisiekimo ministerijos atliekamų

planinių ir neplaninių patikrinimų

taisyklių

8 priedas

(Įpareigojimo formos pavyzdys)

ValstybinėS geležinkelio inspekcijOS

Prie Susisiekimo ministerijos

EISMO SAUGOS KONTROLĖS SKYRIUS

ĮPAREIGOJIMAS

________ Nr. ______

(data) (numeris)

TIKRINUSIOJO DARBUOTOJO PAREIGOS, V., PAVARDĖ
Eismo saugos inspektoriai
PATIKRINIMO TEISINIS PAGRINDas
Valstybinės geležinkelio inspekcijos prie Susisiekimo ministerijos (toliau – Inspekcija) viršininko _________________ įsakymas Nr. ___________ „Dėl patikrinimo atlikimo“. (data) (numeris)
TIKRINAMO ŪKIO SUBJEKTO PAVADINIMAS, ADRESAS, VADOVAS
_
ĮPAREIGOJAMO ASMENS PAREIGOS, VARDAS IR PAVARDĖ
_
ĮPAREIGOJIMO SURAŠYMO TEISINIS PAGRINDAS
_
ĮPAREIGOJIMO SURAŠYMO PRIEŽASTYS
_ _
ĮPAREIGOJIMO APIBŪDINIMAS
_ _

Pastaba. Pašalinus Įpareigojime išvardytus pažeidimus, privalote apie tai informuoti Inspekciją ir pateikti pažeidimo pašalinimą patvirtinančius dokumentus. (Adresas: Jakšto g. 16-3, Vilnius. Tel. (8 5) 249 9308, faks. (8 5) 262 9807)

Eismo saugos inspektorius	___________	__________________

(parašas)	(vardas, pavardė)

Su įpareigojimu susipažinau, vieną egzempliorių gavau:

__________________________	___________	__________________

(įpareigojamo asmens pareigos)	(parašas)	(vardas, pavardė)

_________________

Pakeitimai:

1.

Valstybinė geležinkelio inspekcija prie Susisiekimo ministerijos, Įsakymas

Nr. V-301, 2011-05-12, Žin., 2011, Nr. 60-2876 (2011-05-19), i. k. 1112214ISAK000V-301

Dėl Valstybinės geležinkelio inspekcijos prie Susisiekimo ministerijos viršininko 2010 m. gruodžio 27 d. įsakymo Nr. V-604 "Dėl Valstybinės geležinkelio inspekcijos prie Susisiekimo ministerijos atliekamų planinių ir neplaninių patikrinimų taisyklių" pakeitimo